Polisiekantoor geteiken, wapens gesteel | Netwerk24
Deur Cara-Lee Dorfling 16 Julie 2019 19:38
Benewens die wapens het die rowers ook twee magasyne gesteel, wat saam blykbaar meer as 50 patrone gedra het.
Brig. Vishnu Naidoo, nasionale polisiewoordvoerder, het Dinsdag by navraag gesê twee polisiebeamptes van die Middledrift-polisiekantoor is Maandagaand omstreeks 21:25 beroof.
"Daar word beweer dat die twee verdagtes, wie se gesigte toegemaak was, die gemeenskapsdienssentrum binnegekom het, die twee lede met vuurwapens gedreig en vuurwapens geëis het. Die verdagtes het twee vuurwapens en magasyne uit die kluis verwyder," het Naidoo gesê.
'n Betroubare bron voer aan vier polisiebeamptes was die aand aan diens.
Een van die beamptes het blykbaar kort ná 21:00 weens siekte huis toe gegaan en 'n tweede beampte het die polisiekantoor vir 'n onbekende rede verlaat.
Kort hierna is die twee ongewapende polisiebeamptes binne die polisiekantoor deur die rowers oorval en beroof.
Volgens Naidoo is niemand in die voorval beseer nie.
Genl. Khehla Sitole, nasionale polisiehoof, het die rooftog veroordeel en die polisie se 72 uur aktiveringsplan in werking gestel.
Die voorval was minstens die derde geval in 18 maande waar 'n Oos-Kaapse polisiekantoor deur rowers vir wapens geteiken is.
Op 4 Augustus het vier gewapende rowers in die vroeë oggendure op die Kareedouw-polisiekantoor toegeslaan en twee R5-gewere, vier handwapens, ammunisie en 'n polisieradio gesteel.
Op 21 Februarie het 'n groep swaargewapende rowers die Ngcobo-polisiekantoor binnegeval en verskeie vuurwapens gesteel. Vyf polisiebeamptes van dié polisiekantoor is ook in die voorval doodgeskiet.